./data/stoa0045/stoa014/stoa0045.stoa014.perseus-lat2.xml
Ausonius, Decimus Magnus
non           ergo supra consulatum mihi  est adhibita per te cura tam           diligens, pro me cura tam felix? in Illyrico arma qnatiuntur: tu mea causa           per Gallias civilium decorum indumenta dispensas, loricatus de toga mea           fractas, in procinctu et cum maxime dimicaturus palmatae vestis meae           ornamenta disponis: feliciter et bono omine, namque iste habitus, ut in pace           consulis est, sic in victoria triumphantis  parum est, si, qualis ad me           trabea mittatur, interroges: te coram promi iubes, nec satis habes, ut           largitionum ministri ex more fungantur: eligis ipse de multis et, cum           elegeris, munera tua verborum honore prosequeris  palmatam, inquis, tibi           misi, in qua divus Constantius parens noster intentus est  me beatum, cuius           insignibus talis cura praestatur! haec plane, haec est picta, ut dicitur,           vestis, non magis auro suo quam tuis verbis, sed multo plura sunt in eius           ornatu, quae per te instructus intellego, geminum quippe in uno habitu           radiat nomen Augusti  Constantius in argumento vestis intexitur, Gratianus           in muneris honore sentitur